Document ID: 31975R1375

31975R1375
L 139/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1375/75 НА КОМИСИЯТА
от 29 май 1975 година
относно условията за признаване на групите на хмелопроизводители в Ирландия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), изменен с Акта, отнасящ се до условията на присъединяване и за промените в Договорите (2), по-специално член 7, параграф 5 от него,
като има предвид, че Регламент (ЕИО) № 1351/72 на Комисията от 28 юни 1972 г. за признаване на групи на хмелопроизводители (3), предвижда в член 2, параграф 1, че, за да бъде призната една група на производители, тя трябва да включва най-малко седем производители;
като има предвид, че от влизането в сила на този регламент, правилата на Общността в областта на селското стопанство стават приложими в Ирландия;
като има предвид, че в тази държава съществува само един регион, в който се отглежда хмел; като има предвид, че въпросният регион има по-малко от седем производители;
като има предвид, че географското положение на Ирландия затруднява включването на ирландските производители в групите на производители от други държави-членки; като има предвид независимо от това, че тези производители, които са четирима, отговарят на всички други условия, определени от Регламент (ЕИО) № 1351/72, за да образуват призната група производители;
като има предвид, че, за да не се създаде ситуация, при която тези производители да са в неравностойно положение спрямо другите производители от Общността, е целесъобразно в полза на Ирландия да се направи изключение от разпоредбите на член 2, параграф 1 на Регламент (ЕИО) № 1351/72, като се сведе до три броят на производителите, изискван за образуването на група на производители;
като има предвид, че мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
В Ирландия, чрез дерогация от член 2, параграф 1 от Регламент (ЕИО) № 1351/72, група на производители може да бъде призната, ако включва най-малко трима производители.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 май 1975 година.

Labels: 18
17
6